《曾主管专介取弃儿再次前韵》
宋代·许及之

自别心耿耿，奈此秋月明。晨兴洗我耳，鹊鹊枝间鸣。

踵门得缄翰，中有恻怛情。眷彼水际儿，感公脱危坑。

传之邑父老，相语涕泗横。郑重烦取将，摩挲付老兵。

忌饱体未充，惯拊心无怔。应答已如响，炯炯双眸清。

试问父母谁，惝恍目屡瞠。微公父母恩，何以活此婴。

儿生未有知，阴报已不轻。公犹不自德，安得名许生。

共惟仁圣朝，发政先鳏𡞦。吾侪值歉乏，讵敢孤官荣。

二星妙宣指，悉数仆屡更。三接尚须臾，一路当生成。

况乃幕中画，实负当世名。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。